ส่งออกไทยอาการหนัก เอกชนดันวาระแห่งชาติ
สถานการณ์ส่งออกของไทยเผชิญความท้าทายอย่างหนัก นางนันทวัลย์ ศกุนตนาค
1 ก.พ. 2558

สถานการณ์ส่งออกของไทยเผชิญความท้าทายอย่างหนัก นางนันทวัลย์ ศกุนตนาค อธิบดีกรมส่งเสริมการค้าระหว่างประเทศ กระทรวงพาณิชย์ เปิดเผยตัวเลขการส่งออกสินค้าไทยปี 2557 มีมูลค่า 227,574 ล้านเหรียญสหรัฐ ลดลง 0.41% ติดลบเป็นปีที่สองจากปี 2556 ที่การส่งออกลดลง 0.32% ขณะที่กระทรวงพาณิชย์ยังยืนยันเป้าหมายการส่งออกขยายตัว 4%
อย่างไรก็ตาม ตัวเลขส่งออกเดือน ธ.ค. 2557 มีมูลค่า 1.87 หมื่นล้านเหรียญสหรัฐ เพิ่มขึ้น 1.9% เทียบกับเดือน ธ.ค. 2556 ส่วนการนำเข้ามีมูลค่า 1.72 หมื่นล้านเหรียญสหรัฐ ลดลง 8.74%
นายนพพร เทพสิทธา ประธานสภาผู้ส่งออกสินค้าทางเรือ (สรท.) กล่าวว่า สรท.ต้องการให้รัฐบาลกำหนดยุทธศาสตร์การส่งออกให้เป็นวาระแห่งชาติ ตั้งเป้าส่งออกของรัฐบาลไม่ใช่เป็นเป้าส่งออกของกระทรวงพาณิชย์ รวมทั้งให้รัฐเข้ามาดูแลการจัดตั้งเขตการค้าเสรีหรือเอฟทีเอที่ได้ไปทำข้อตกลงไว้กับหลายๆ ประเทศ โดยให้มีหน่วยงานที่รับผิดชอบจริงจังเข้ามาดูแลและผลักดันข้อตกลงต่างๆ ให้เกิดเป็นรูปธรรม
ขึ้นเอ็นจีวี 50 สต./กก.
นายณรงค์ชัย อัครเศรณี รมว.พลังงาน กล่าวภายหลังการประชุมคณะกรรมการบริหารนโยบายพลังงาน (กบง.) ว่า ที่ประชุมมีมติปรับขึ้นราคาก๊าซเอ็นจีวี 50 สตางค์/กิโลกรัม (กก.) ในทุกภาคส่วน มีผลวันที่ 31 ม.ค. ส่งผลให้ราคาขายปลีกเอ็นจีวีภาคครัวเรือน ขนส่ง และอุตสาหกรรมอยู่ที่ 13 บาท/กก. ส่วนภาคขนส่งสาธารณะราคาอยู่ที่ 10 บาท/กก. และมีแนวโน้มจะปรับขึ้นอีกเพื่อให้สะท้อนต้นทุนจริงที่ 15-16 บาท/กก. โดยยังไม่มีการพิจารณาว่าจะจัดเก็บภาษีสรรพสามิตเอ็นจีวีหรือไม่
นางภัทรวดี กล่อมจรูญ นายกสมาคมผู้ประกอบการรถโดยสารประจำทาง (รถร่วมบริการ ขสมก.) กล่าวว่า ขณะนี้ได้เตรียมเรียกสมาชิกเข้าหารือเพื่อพิจารณาผลกระทบและแนวทางแก้ไขปัญหาต้นทุน จากกรณีการปรับขึ้นราคาของก๊าซเอ็นจีวีและจะขอเข้าพบประธานคณะกรรมการควบคุมการขนส่งทางบกกลางเพื่อหามาตรการช่วยเหลือ